റോബിന് വടക്കുംചേരിയെ വിവാഹം കഴിക്കണം അനുമതി തേടി കൊട്ടിയൂര് പീഡനക്കേസിലെ പെണ്കുട്ടി സുപ്രിംകോടതിയില് ന്യൂഡല്ഹി: കൊട്ടിയൂര് പീഡനക്കേസില് ശിക്ഷയനുഭവിച്ച് ജയിലില് കഴിയുന്ന ഫാദര് റോബിന് വടക്കുംചേരിയെ വിവാഹം കഴിക്കാന് അനുമതി തേടി പെണ്കുട്ടി സുപ്രിംകോടതിയില്. വിവാഹം കഴിക്കാനുള്ള തീരുമാനം സ്വന്തം ഇഷ്ടപ്രകാരമാണെന്ന് ഇര സുപ്രീം കോടതിയില് സമര്പ്പിച്ച ഹര്ജിയില് വിശദീകരിച്ചിട്ടുണ്ട്. ഇതിനായി ജാമ്യം അനുവദിക്കണമെന്നും പെണ്കുട്ടി ആവശ്യപ്പെട്ടു. ഹരജി സുപ്രിംകോടതി നാളെ പരിഗണിക്കും. പ്രായപൂര്ത്തിയാകാത്ത പെണ്കുട്ടിയെ പീഡിപ്പിച്ചു ഗര്ഭിണിയാക്കിയെന്ന കേസില് ഫാദര് റോബിന് വടക്കുംചേരിക്ക് 20 വര്ഷം കഠിന തടവാണ് വിചാരണക്കോടതി വിധിച്ചത്. റോബിന് മൂന്ന് ലക്ഷം രൂപ പിഴ ഒടുക്കണമെന്നും തലശ്ശേരി പോക്സോ കോടതി വിധിച്ചിരുന്നു. വിവിധ വകുപ്പുകളിലായി 60 വര്ഷമാണ് കോടതി ശിക്ഷ വിധിച്ചത്. എന്നാല് ശിക്ഷ ഒരുമിച്ച് അനുഭവിച്ചാല് മതിയെന്ന് കോടതി അറിയിച്ചു. കുട്ടിയുടെ മാതാപിതാക്കള്ക്കെതിരെ നടപടിയെടുക്കാനും കോടതി ഉത്തരവിട്ടിരുന്നു. കള്ളസാക്ഷി പറഞ്ഞതിനാണ് രക്ഷിതാക്കള്ക്കെതിരെ നടപടി എടുക്കാന് നിര്ദേശിച്ചത്. കംപ്യൂട്ടര് പഠിക്കാനായി എത്തിയ പതിനാറുകാരിയെ ആണ് സ്വന്തം മുറിയില് വച്ച് ഫാദര് റോബിന് വടക്കുംചേരി പീഡിപ്പിച്ച് ഗര്ഭിണിയാക്കിയത്. കൂത്തുപറമ്ബ് ക്രിസ്തുരാജ് ആശുപത്രിയിലായിരുന്നു പെണ്കുട്ടിയുടെ പ്രസവം. ചൈല്ഡ് ലൈന് ലഭിച്ച രഹസ്യ വിവരം പൊലീസിനു കൈമാറിയതോടെ കേസ് റജിസ്റ്റര് ചെയ്തു. തൊട്ടുപിന്നാലെ ആശുപത്രി അധികൃതരുടെ സഹായത്തോടെ പെണ്കുട്ടിയെയും കുഞ്ഞിനെയും വയനാട്വൈത്തിരി ദത്തെടുക്കല് കേന്ദ്രത്തിലാക്കി. 2017 ഫെബ്രുവരിയില് ഫാദര് റോബിന് വടക്കുംചേരിയെ കസ്റ്റഡിയിലെടുത്തു. പിന്നാലെ അറസ്റ്റും രേഖപ്പെടുത്തി. ആശുപത്രി അധികൃതര് അടക്കം ആകെ പത്ത് പേര് കേസില് അറസ്റ്റിലായി. എന്നാല് ക്രിസ്തുരാജ് ആശുപത്രിയിലെ രണ്ട് ഡോക്ടര്മാരെയും അഡ്മിനിസ്ട്രേറ്ററെയും വിടുതല് ഹര്ജി അംഗീകരിച്ച് സുപ്രീംകോടതി കുറ്റവിമുക്തരാക്കി. വിചാരണയ്ക്കിടെ പെണ്കുട്ടിയും മാതാപിതാക്കളും കൂറുമാറി. പ്രായപൂര്ത്തി ആയെന്നും ഇത് തെളിയിക്കാന് ശാസ്ത്രീയ പരിശോധന വേണമെന്നും ഇവര് ആവശ്യപ്പെട്ടു. ഇതേ ആവശ്യവുമായി ഫാ. റോബിനും കോടതിയെ സമീപിച്ചു. ഇരു കൂട്ടരുടെയും ആവശ്യം പോക്സോ കോടതി തള്ളുകയായിരുന്നു.